1.6.2016

Viite: Ympäristöministeriön lausuntopyyntö 25.4.2016 (YM008:00/2015)

Asia: Lausunto ympäristövaikutusten arviointimenettelyä koskevien säädösten uudistamisesta

Ympäristöministeriö

Ympäristöministeriä on valmistellut esityksen laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta.

YVA-lain uudistuksessa ajanmukaistettaisiin vuodesta 1994 voimassa ollut laki ympäristövaikutusten arviointimenettelystä vastaamaan ympäristövaikutusten arviointimenettelystä annetun direktiivin muutoksia. Direktiivin keskeisimmät muutokset koskevat ympäristövaikutusten arvioinnin määritelmää, Natura-arvioinnin ja ympäristövaikutusten arviointimenettelyn suhdetta, arviointimenettelyn määräytymistä yksittäistapauksessa, arviointiselostuksen sisältövaatimuksia ja perusteltua päätelmää, laadunvarmistusta sekä ympäristövaikutusten arvioinnin huomioon ottamista luvassa.

Esityksessä ympäristövaikutusten arviointimenettelystä annetun lain soveltamisala, arviointimenettely sekä viranomaisten tehtävät säilyisivät pääosin ennallaan. Ympäristöllisten menettelyjen sujuvoittamiseksi ehdotetaan ympäristövaikutusten arviointimenettelyn ja hankekaavan valmistelun yhdistämistä, milloin ei ole perusteita jättää yhdistämättä. Vastaavasti ehdotetaan myös yhdistettäväksi luonnonsuojelulain mukainen Natura-arviointi ja ympäristövaikutusten arviointimenettely. Ympäristövaikutusten arviointimenettelyä koskevaan lakiin ehdotetaan myös sisällytettäväksi säännös ennakkoneuvottelumenettelystä, mikä vahvistaisi eri viranomaisten ja hankkeesta vastaavan yhteydenpitoa, varmistaisi tiedon kulkua eri toimijoiden välillä sekä helpottaisi menettelyn viivytyksetöntä ja sujuvaa läpiviemistä. Hankeluettelosta ja menettelyn yksityistapauksessa soveltamisesta säädettäisiin lain liitteissä nykyisen valtioneuvoston asetuksessa säätämisen sijaan.

Pohjois-Pohjanmaan liiton lausunto

Pohjois-Pohjanmaan liitto pitää lakiesitystä pääosin perusteltuna. Tavoitteena on Sipilän hallitusohjelman mukaisesti sujuvoittaa ympäristöllisiä päätöksentekomenettelyjä muun muassa yhdistämällä yva- ja kaavoitusmenettelyjä. Esitykseen sisältyy useita uusia säännöksiä, joiden avulla pyritään edistämään yva-menettelyn sekä muiden menettelyjen (maankäyttö- ja rakennuslain mukainen kaavoitus, luonnonsuojelulain mukainen Natura-arviointi sekä ympäristönsuojelulain mukainen ympäristöluvitus) yhteensovittamista.

Lakiesityksen ehkä merkittävin avaus koskee yva-menettelyn ja hankekaavoituksen yhdistämisen tarkastelua. Tämän osalta esitykseen sisältyy kaksi vaihtoehtoa: 1) vaihtoehto A – joustava yhdistäminen ja 2) vaihtoehto B – yhteismenettely. Vaihtoehdossa A ELY-keskuksen ja kaavoittajan (kunnan) tehtävät säilyisivät ennallaan. YVA-me­net­telyn ja hankekaavoituksen tiedottaminen, palautteen antaminen ja yleisötilaisuudet kuitenkin yhdistettäisiin. Vaihtoehdossa B roolit muut­tuisivat siten, että kaavoittaja (kunta) vastaisi myös YVA-me­nettelyn prosessinjohdosta. ELY-keskuksen vastuulla olisi kuitenkin edelleen YVA-arvioinnin sisällöllisen laadun ja riittävyyden arviointi.

Vaihtoehtojen vertailun tueksi on laadittu vaikutusten arviointi. Menettelyjen yhdistäminen voi molemmissa vaihtoehdoissa tuoda jonkin verran kustannussäästöjä ja parantaa kansalaisten vaikutusmahdollisuuksia (yhden luukun periaate). YVA-prosessin ajallinen kesto ei kuitenkaan olennaisesti muutu.

Vaihtoehdon A etuna on, että se on jonkin verran joustavampi nykytilaan verrattuna, koska yva- ja kaavoitusmenettelyyn liittyvä tiedottaminen ja kuuleminen yhdistetään. Eri toimijoiden vastuut ja roolit säilyisivät niin ikään selkeinä kunnan vastatessa kaavoituksesta ja ELY-keskuksen johtaessa YVA-menettelyä.

Vaihtoehdossa B kunnalle tulisi uusi tehtävä ja rooli YVA-prosessin vetäjänä. ELY-keskus kuitenkin vastaisi edelleen YVA-arvioinnin sisällöllisen riittävyyden arvioinnista. Laaditun arvioinnin mukaan tämän mallin ongelmaksi voi tulla kuntien osaamisen ja resurssien riittävyys. Myös viranomaisten toimivaltasuhteet muuttuvat nykyistä epäselvimmiksi.

Pohjois-Pohjanmaan liitto toteaa, että molemmissa vaihtoehdoissa olisi edelleen kyse kahdesta eri lain (MRL ja YVA-laki) mukaisesta menettelystä ja kahdesta eri toimivaltaisesta viranomaisesta. Tässä mielessä aitoon yhdistämiseen (yhteen menettelyyn) uudistuksessa ei päästäisi, vaan kyse olisi enemmän prosessien mahdollisimman tehokkaasta johtamisesta niiden ajallisen keston minimoimiseksi, kustannusten säästämiseksi ja osallistumismahdollisuuksien parantamiseksi.

Esityksen mukaan uudistuksella ei kuitenkaan saavuteta merkittäviä kustannussäästöjä tai nopeuteta kaavoitusprosessien kestoa. Nykytilaan verrattuna menettelyn jopa arvioidaan hieman monimutkaistuvan, mikä voi syödä aika- ja kustannussäästöjä. Lisäksi vaihtoehto B on arvioitu menettelynä jäykemmäksi kuin nykytila; lisäksi sen on arvioitu hämärtävän viranomaisten toimivaltasuhteita sekä tuovan kunnilla lisätehtäviä ja kustannuksia ilman merkittävää uutta päätöksentekovaltaa. Vaihtoehto A on arvioitu menettelynä jonkin verran joustavammaksi kuin voimassa olevan lain mukainen menettely.

Lausunnolla olevan lakiesityksen ja vaihtoehtojen puitteissa Pohjois-Pohjanmaan liitto kannattaa YVA-menettelyn ja hankekaavoituksen yhdistämisen osalta vaihtoehto A:ta.

POHJOIS-POHJANMAAN LIITTO

Suunnittelujohtaja Jussi Rämet

Vs. ympäristöpäällikkö Tuomas Kallio